કેટલાક આને અસહિષ્ણુતાનો ત્રીજો તબક્કો પણ ગણાવે છે. પહેલા તબક્કામાં દિલ્લી-બિહારની ચૂંટણી પૂર્વે જ બરાબર સાહિત્યકારો અને અન્ય ક્ષેત્રના લોકોએ દેશમાં અસહિષ્ણુતાનું ગાણું ગાઈ એવોર્ડ પાછા આપવાનું નાટક કર્યું હતું જે ચૂંટણી પૂરી થતાં જ શમી ગયું હતું! બીજો તબક્કો વિશ્વ વિદ્યાલયોને આવરી લેતો હતો જેમાં દિલ્લીના જવાહરલાલ નહેરુ વિશ્વ વિદ્યાલયમાં ફાંસી અપાયેલા ત્રાસવાદી અફઝલ ગુરુના સમર્થનમાં એક કાર્યક્રમ યોજવામાં આવ્યો હતો. તેમાં ‘ભારત તેરે ટુકડે હોંગે ઇન્શાઅલ્લાહ ઇન્શાઅલ્લાહ’ અને ‘કિતને અફઝલ મારોગે, હર ઘર સે અફઝલ નિકલેગા’ જેવાં દેશવિરોધી સૂત્રો પોકારાયાં હતાં. તે માટે કન્હૈયાકુમાર અને ઉમર ખાલિદ સામે જેલ અને ન્યાયાલયની કાર્યવાહી પણ થઈ હતી અને દિલ્લી ઉચ્ચ ન્યાયાલયના મહિલા ન્યાયમૂર્તિ પ્રતિભા રાણીએ આ પ્રવૃત્તિને ચેપ સમાન ગણાવી તેને એન્ટી બાયૉટિક જેવી કોઈ કાર્યવાહીથી મટાડવા સૂચન કર્યું હતું. તે પછી પશ્ચિમ બંગાળના જાદવપુર વિશ્વ વિદ્યાલય સહિતનાં વિશ્વ વિદ્યાલયોમાં પણ આ પ્રકારના દેશવિરોધી કાર્યક્રમો થયા હતા.